 2 IziKronike 12 IBhayibheli Elikuyi-Internet INguqulo Yezwe Elisha2 IziKronike 12:1-1612 Kwathi nje lapho ubukhosi bukaRehobowamu sebume baqina nalapho esenamandla, wawushiya umthetho kaJehova, no-Israyeli wonke kanye naye. 2 Kwathi ngonyaka wesihlanu weNkosi uRehobowamu uShishaki inkosi yaseGibhithe wakhuphuka ezolwa neJerusalema, ngoba babeye bangathembeka kuJehova, 3 enezinqola ezingamakhulu ayishumi nambili nezinkweli zamahhashi eziyizinkulungwane ezingamashumi ayisithupha; babengenasibalo abantu abeza naye bephuma eGibhitheabaseLibhiya, amaSukimi namaTopiya. 4 Wathumba imizi yakwaJuda enezivikelo eziqinile ekugcineni waze wafika eJerusalema. 5 Manje uShemaya umprofethi, weza kuRehobowamu nezikhulu zakwaJuda ezazibuthene eJerusalema ngenxa kaShishaki, wathi kubo: Yilokhu uJehova akushilo, Ningishiyile, nami nginishiyele esandleni sikaShishaki. 6 Khona-ke izikhulu zakwa-Israyeli nenkosi bazithoba bathi: UJehova ulungile. 7 Lapho uJehova ebona ukuthi babezithobile, izwi likaJehova lafika kuShemaya, lathi: Bazithobile. Ngeke ngibachithe, ngesikhashana nje ngizobanika ukuphunyuka ngokuqinisekile, futhi intukuthelo yami ngeke ithululelwe phezu kweJerusalema ngesandla sikaShishaki. 8 Kodwa bazoba izinceku zakhe, ukuze bawazi umehluko phakathi kwenkonzo yami nenkonzo yemibuso yamazwe. 9 Ngakho uShishaki inkosi yaseGibhithe wakhuphuka wahlasela iJerusalema futhi wathatha ingcebo yendlu kaJehova nengcebo yendlu yenkosi. Wathatha konke; ngakho wathatha izihlangu zegolide uSolomoni ayezenzile. 10 Ngenxa yalokho iNkosi uRehobowamu yenza izihlangu zethusi esikhundleni sazo, yaziphathisa izinduna zabagijimi, abaqaphi bomnyango wendlu yenkosi. 11 Kwakuthi njalo lapho inkosi iza endlini kaJehova, abagijimi bangene bazithwale bazibuyisele egumbini lokuqapha labagijimi. 12 Ngenxa yokuthi wazithoba, intukuthelo kaJehova yasuka kuye, futhi akazange akucabange ukubachitha ngokuphelele. Futhi, ngaphandle kwalokhu, kwakukhona izinto ezinhle kwaJuda. 13 INkosi uRehobowamu yaqhubeka isiqinisa isikhundla sayo eJerusalema futhi ibusa; ngoba uRehobowamu wayeneminyaka engamashumi amane nanye lapho eqala ukubusa, futhi wabusa iminyaka eyishumi nesikhombisa eJerusalema, umuzi uJehova ayewukhethe kuzo zonke izizwe zakwa-Israyeli ukuba abeke igama lakhe kuwo. Igama likanina kwakunguNahama umAmonikazi. 14 Kodwa wenza okubi, ngoba wayengazange ayiqinise inhliziyo yakhe ukuba ifune uJehova. 15 Ngokuqondene nezindaba zikaRehobowamu, ezokuqala nezokugcina, azilotshiwe yini phakathi kwamazwi kaShemaya umprofethi naka-Ido umboni wemibono ngokokubhalwa kwezinhlu zozalo? Futhi kwakulokhu kunezimpi phakathi kukaRehobowamu noJerobowamu sonke isikhathi. 16 Ekugcineni uRehobowamu walala nokhokho bakhe wangcwatshwa eMzini KaDavide; u-Abhiya indodana yakhe wabusa esikhundleni sakhe. 